**МИНИСТЕРСТВО НА ИНОВАЦИИТЕ И РАСТЕЖА**

**Национален план за възстановяване и устойчивост**

**Компонент „Интелигентна индустрия“**

**Програма за икономическа трансформация**

**УСЛОВИЯ ЗА ИЗПЪЛНЕНИЕ**

**на инвестиции по**

**процедура за изпълнение на инвестиции от крайни получатели**

**BG-RRP-3.008 „Подкрепа за прехода към кръгова икономика в предприятията”**

Съдържание

[1. Техническо изпълнение на проектите 3](#_Toc106368297)

[2. Финансово изпълнение на проектите и плащане 12](#_Toc106368298)

[3. Приложения към Условията за изпълнение: 16](#_Toc106368299)

## 1. Техническо изпълнение на проектите

**1.1. Общи правила и изисквания**

Правата и задълженията, които възникват за крайните получатели и техните партньори (в случай че инвестицията се изпълнява в партньорство) са описани в приложения образец на Договор за финансиране (Приложение 16) и Общите условия към него (Приложение 17). В процеса на изпълнение на инвестициите, крайните получатели/партньорите следва да се придържат към изискванията и указанията, публикувани от Структурата за наблюдение и докладване (СНД).

Ако крайният получател/партньорът не може да изпълни изцяло или частично дейностите, заложени в договора за финансиране, плащанията могат да не се извършат (цялостно или частично) в зависимост от невъзможността за изпълнение на задълженията от страна на крайния получател/партньора. В тази връзка е възможно и изискване за възстановяване в случаите на вече разплатени средства.

Изменение на договор за финансиране се извършва при изрично съгласие и разрешение (в някои предвидени случаи и чрез подписване на допълнително споразумение) от страна на СНД по реда и изискванията на чл. 8 от Общите условия към договорите за финансиране. Изменението на договор за финансиране не може да нарушава конкурентните условия, съществуващи към момента на сключването му и равното третиране на крайните получатели/партньорите.

При спазване на разпоредбите на Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост, СНД ще извършва проверки за удостоверяване на административните, финансовите, техническите и физическите аспекти от изпълнението на проектите. Проверките могат да бъдат както административни – проверка на документи, предоставени във връзка с постигане на етапи и цели или с изплащане на допустими разходи, а също и проверки на място за изпълнение на дейностите и постигане на резултатите, заложени по проекта. Административни (документални) проверки от страна на СНД ще се осъществяват по отношение на всички проекти. При съобразяване със спецификата на инвестицията, проверките на място ще се извършват на базата на оценка на риска, забавяне или неизпълнение на постигането на резултатите, които подлежат на отчитане пред Европейската комисия, и/или при други обстоятелства и индикации за проблеми, които могат да компрометират изпълнението на инвестицията. Крайният получател/партньорът е длъжен да осигурява директен достъп (както по време на изпълнението на проекта, така и след неговото приключване) на представители на СНД и/или на други одитиращи институции с цел извършването на проверки на място на резултатите от изпълнението на инвестицията.

При сигнали за измама, конфликт на интереси или корупция, публикации в медиите или при други обстоятелства може да се инициират извънредни проверки на място, с които да се подпомогне процеса по установяване на всички факти и обстоятелства, необходими за предоставяне на пълната информация към съответния компетентен орган.

В случай че инвестицията включва разходи за придобиване на специализиран софтуер за производствения процес (представляващ дълготраен нематериален актив, ДНА), които надхвърлят 100 000 лева без ДДС, то при отчитането на разхода в подаден финансово-технически отчет (ФТО), СНД може да извърши проверка на място, при която изпълнението ще се удостоверява посредством експертно заключение от вещо лице/лица, притежаващо необходимата техническа експертиза. Всеки от дълготрайните нематериални активи следва да отговаря на принципите за добро финансово управление (икономичност, ефикасност и ефективност), както и да притежава съответните технически и/или функционални характеристики съгласно одобреното предложение за изпълнение на инвестиция. Необходимостта от ДНА и употребата на актива от крайния получател/партньора за целите на изпълнението на инвестицията също следва да бъде потвърдена.

В конкретно обосновани случаи, в зависимост от спецификата на инвестицията, е възможно вместо проверка на място да се използват други способи за доказване на постигнатия физически напредък.

Крайният получател/партньорът е длъжен да допуска СНД, упълномощените от него лица, да проверяват, посредством проучване на документацията му или проверки на място (включително и внезапни), изпълнението на инвестицията, както и да проведат пълен одит при необходимост въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта и постигането на етапите и целите.

Крайният получател е задължен да докладва и отчита изпълнението на проекта и напредъка по постигане на резултатите в ИСМ-ИСУН 2020, раздел НПВУ[[1]](#footnote-1) в структурирана форма и чрез прилагане на относимите документи с финансово-технически отчети. В случай че в изпълнението на инвестицията участва партньор, изпълнението на инвестицията се координира от страна на кандидата, като последният обобщава информацията, разходооправдателните и други документи във връзка с финансовото и техническо отчитане на инвестицията пред Структурата за наблюдение и докладване.

**ВАЖНО:** В процеса на изпълнение на сключения договор за финансиране, в случай че инвестицията се изпълнява в партньорство, при отчитане на постигнатите резултати, кандидатът и партньорът определят лице за отчитане на проекта в ИСМ-ИСУН 2020, раздел НПВУ. За целта кандидатът и партньорът попълват и подписват *Заявление за профил за достъп до ИСУН 2020 на лица, упълномощени от отговорното ведомство и организация с определени Структури за наблюдение и докладване, Структури за наблюдение и крайни получатели по Плана за възстановяване и устойчивост* (Приложение 19 към Условията за изпълнение), с което упълномощават съответното лице за работа със системата и отчитане на постигнатите резултати от изпълнението на инвестицията. Информацията, включена в представяните междинни/окончателни финансово-технически отчети следва да се отнася за период от изпълнението на договора за финансиране и да включва извършените дейности и постигнатите резултати от кандидата/партньора. Не е допустимо подаване на междинни/ окончателни финансово-технически отчети за един и същи период, представени поотделно от кандидата и от партньора.

В случай че в изпълнението на проекта участва партньор, всички искания за изменение на договора се подписват както от кандидата, така и от партньора, преди представянето им на СНД.

В случай че в изпълнението на инвестицията участва партньор, кандидатът е длъжен:

а) да координира изпълнението на инвестицията;

б) да обобщава информацията, разходооправдателните и други документи във връзка с финансовото и техническо отчитане на инвестицията пред СНД;

в) да уведомява партньора за всички постъпили искания от страна на СНД за представяне на допълнителни документи и/или друга информация във връзка с изпълнението и/или отчитането на инвестицията;

г) да превежда по сметката на партньора всяко плащане от страна на СНД за разходи, извършени от партньора в срок до 5 (пет) работни дни след постъпването му по сметката на кандидата.

При окончателно изпълнение на инвестицията и постигане на целите, окончателен Финансово-технически отчет (ФТО) се представя до един месец след крайния срок за изпълнение на инвестицията.

**ВАЖНО**: ФТО следва да съдържат информация относно постигнатите количествени и/или качествени резултати от изпълнението на инвестицията съгласно заложеното в поле „Резултат“ от раздел „План за изпълнение/дейности по проекта“ на Формуляра за кандидатстване. В зависимост от заложените конкретни количествени и/или качествени резултати, крайният получател/партньорът следва да представи/ят доказателства във връзка с постигнатите резултати при представяне на окончателния ФТО. Примери за доказателства, удостоверяващи постигането на заложените резултати са продуктови спецификации, продуктови каталози, вътрешнофирмена документация като справки за генерирани отпадъци, справки по видове ресурси, справки за използвани суровини, справки за произведени продукти, приложими извлечения от счетоводна документация, извършени измервания от акредитирани лаборатории и други приложими документи по преценка на крайния получател, които доказват постигането на заложените резултати.

ФТО следва да отразяват и съответствието на дейностите с принципите на равнопоставеност на жените и мъжете и осигуряването на равни възможности за всички, да описват основните проблеми, възникнали по време на изпълнението на инвестицията, както и как тези проблеми са били решени или причините за това да не бъдат преодолени.

Инвестициите следва да са в съответствие с принципа „за ненанасяне на значителни вреди“ в съответствие с „Известие на Комисията Технически насоки за прилагането на принципа за „ненанасяне на значителни вреди“ съгласно Регламент за Механизма за възстановяване и устойчивост (2021/С58/01). В края на изпълнението на инвестицията крайните получатели/партньорите (в случай че инвестицията се изпълнява в партньорство) следва задължително да представят информация в рамките на окончателния ФТО относно осигуреното съответствие на инвестицията с всяка една от шестте екологични цели (посочени в т. 16 от Условията за кандидатстване и Приложение 15 към тях), която да дава увереност за спазване на принципа за „ненанасяне на значителни вреди“. Крайните получатели/партньорите следва да имат предвид, че при окончателното изпълнение на инвестицията подлежат на контрол, който да удостовери спазването на изискванията за прилагането на горепосочения принцип.

В края на изпълнението на инвестицията крайните получатели/партньорите следва задължително да представят в окончателния ФТО и информация за осигуреното съответствие на инвестицията с приложимото законодателство на ЕС и национално законодателство в областта на околната среда, като например Регламент (ЕО) 1272/2008 относно класифицирането, етикетирането и опаковането на вещества и смеси, Директива 2010/75/ЕС на Европейския парламент и на Съвета от 24 ноември 2010 година относно емисиите от промишлеността, Директива 94/62/EО на Европейския парламент и на Съвета от 20 декември 1994 година относно опаковките и отпадъците от опаковки, Закона за опазване на околната среда, Закона за управление на отпадъците, Закона за чистотата на атмосферния въздух и друга приложима европейска и национална нормативна уредба съобразно спецификата на съответната инвестиция.

В случай че инвестицията включва дейност/и за информиране на потребителите за намаляването на въглеродния отпечатък във връзка с внедрените производствени методи на кръговата икономика, то в окончателния Финансово-технически отчет следва да бъде представена информация за изпълнението на дейността от страна на кандидата и/или партньора.

Всяко придобито оборудване (дълготраен материален и/или нематериален актив), в края на проекта следва да бъде реално доставено на мястото на изпълнение на инвестицията, инсталирано, тествано и пуснато в експлоатация, както и да се използва в производствения процес за целите на проекта. Всички доставени активи трябва да отговарят на техническите спецификации, предвидени в договора за финансиране, както и в договора/ите за тяхната доставка.

Всеки краен получател/партньор трябва да води точна и редовна документация и счетоводни отчети, отразяващи изпълнението на инвестицията, използвайки подходяща система за документооборот и счетоводно отчитане.

Допълнително, във връзка с изпълнението на инвестициите, СНД може да изиска от крайните получатели/партньорите да бъдат предоставени доклади и/или допълнителна информация относно постигнатия напредък или друго с цел проследяване на изпълнението на дейностите по инвестицията.

Цялата кореспонденция между получателите на средства и СНД във връзка с изпълнението на инвестицията се осъществява посредством ИСМ-ИСУН 2020, раздел НПВУ.

Съгласно чл. 132 от Финансовия регламент 2018/1046, крайните получатели/партньорите отговарят за съхранението на документацията и разходооправдателните документи, включително статистически данни и други данни, отнасящи се до финансирането, както и записи и документи в електронен формат, в продължение на пет години след плащането на баланса (окончателно плащане) или, когато няма такова плащане, след трансакцията на последното плащане. Когато финансирането не надхвърля 60 000 EUR, този срок е три години.

Като изключение от общото правило по чл. 132 от Финансовия регламент 2018/1046 документацията, информацията и документите, отнасящи се до одити, обжалвания, съдебни спорове, искове във връзка с правни задължения или с разследвания на ОЛАФ, се съхранява до приключването на тези одити, обжалвания, съдебни спорове, искове или разследвания. Във връзка с информация и документи, отнасящи се до разследвания на ОЛАФ, задължението за съхранение на документация за срок, различен от този по чл. 132 на Финансовия регламент 2018/1046, се прилага след уведомяването на адресата на тези разследвания.

Всеки краен получател/партньор може да подаде сигнал за нередност до СНД при идентифицирани обстоятелства, изискващи това.

**1.2. Правила за възлагане на дейности по инвестиции от крайните получатели/партньорите.**

В процеса на изпълнение на инвестициите крайните получатели/партньорите могат да възлагат на изпълнители (подизпълнители) извършването на дейностите по инвестицията. Изпълнителите не са партньори по изпълнението на дейностите по инвестицията и се избират (когато е приложимо) в съответствие с реда, предвиден в приложимата нормативна уредба (ЗОП, ПМС № 80 от 9 май 2022 г.).

**ВАЖНО**: При избора на изпълнители крайните получатели/партньорите следва задължително да спазват изискванията съгласно чл. 5к) и чл. 5л) от Регламент (ЕС) № 2022/576 на Съвета от 8 април 2022 година за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна.

В случаите, когато крайният получател/партньорът е възложител по смисъла на Закона за обществените поръчки (ЗОП), при избора на изпълнител/и, същият задължително прилага разпоредбите на ЗОП и актовете по прилагането му.

В останалите случаи, при избора на изпълнител/и се прилагат разпоредбите на ПМС № 80 от 9 май 2022 г. за определяне на правилата за възлагане на дейности по инвестиции от крайни получатели на средства от Механизма за възстановяване и устойчивост.

**Когато размерът на безвъзмездното финансиране е по-малък или равен на 50 на сто от общата сума на одобрения проект** (съгласно Условията за кандидатстване максималният интензитет на безвъзмездното финансиране по настоящата процедура е 50%), с оглед гарантиране спазването на принципите за добро стопанско управление, определяне реалистичността на разходите и осигуряване на ефективност, ефикасност и икономичност при разходването на средствата, както и спазване на принципите за публичност и прозрачност, свободна и лоялна конкуренция и равнопоставеност и недопускане на дискриминация при разходването на средствата, при възлагане на дейности по инвестициите, СНД ще изисква следното:

- в случаите, когато предвидената стойност за определяне на изпълнител с предмет „доставки“, в т.ч. съфинансирането от страна на крайния получател без ДДС **е равна на или по-висока от 273 816 лв. без ДДС (140 000 евро),** **крайните получатели прилагат реда за провеждане на процедура за избор чрез публична покана по реда на ПМС № 80/09.05.2022 г.[[2]](#footnote-2)**

- в случаите, когато предвидената стойност за определяне на изпълнител с предмет „доставки“, в т.ч. съфинансирането от страна на крайния получател/партньора без ДДС **е по-ниска от 273 816 лв. (140 000 евро) към първичните платежни документи следва да се приложат поне 2 (две) съпоставими оферти,** каталози, разпечатки от официални интернет страници на производители/доставчици или комбинация от посочените, съдържащи цена, характеристика/функционалност/описание, които не противоречат на заложените в договора за финансиране. Крайните получатели прилагат и обосновка в свободен текст за направения избор на изпълнител/и на база на събраните оферти, каталози, разпечатки от официални интернет страници.

|  |  |  |
| --- | --- | --- |
| **Предмет на процедурата** | **Избор с публична покана по реда на ПМС № 80/09.05.2022 г.** | **Поне 2 (две) съпоставими оферти, каталози, разпечатки от официални интернет страници или комбинация от посочените** |
| **Доставки** | **≥ 273 816 лв. без ДДС** | **< 273 816 лв. без ДДС** |

Във връзка с изпълнението на договора за финансиране, крайните получатели/партньорите нямат право да предявяват разходи по сключени договори с лица, с които са свързани по смисъла на § 1. от Допълнителните разпоредби на Търговския закон, и/или са обект на конфликт на интереси.

При подготовката на предложенията за изпълнение на инвестиции кандидатите/партньорите следва да съобразят необходимостта от прилагане на процедури за избор на изпълнител/и.

С цел извършване на навременни проверки от страна на СНД и избягване на забавяния при проверките на финансово-техническите отчети, крайните получатели/партньорите трябва да предоставят за проверка на СНД документацията за възлагане непосредствено (не по-късно от 5 работни дни) след осъществения избор и сключването на договор (при наличие на такъв) чрез ИСМ-ИСУН 2020, раздел НПВУ.

СНД ще извършва задължителен последващ контрол (в случай че към този момент вече не е бил осъществен контрол) за спазване на правилата за възлагане по реда на ПМС № 80/09.05.2022 г.

В процеса на изпълнение на сключените договори за финансиране, СНД ще осъществява предварителен контрол за спазване на правилата за избор на изпълнители по реда на ПМС № 80/09.05.2022 г., единствено в случаите, в които крайният получател изрично е изявил желание за това. Предварителният контрол може да се осъществява и на всеки от етапите на процедурата (условно наречени: документация, протокол и договор).

В случай на възлагане по реда на ЗОП, СНД ще извършва във всички случаи, както задължителен предварителен, така и задължителен последващ контрол. Предварителният контрол ще се извършва извън случаите, в които Агенцията по обществените поръчки (АОП) е извършила контрол на основание чл. 229, ал. 1, т. 2, букви „г“ и „е“ от ЗОП, а проверките ще бъдат по отношение на ключови елементи от възлагането на обществените поръчки:

- Документация за участие в обществена поръчка с изключение на случаите, в които АОП извършва контрол по реда чл. 229, ал. 1, т. 2 буква „г“ във връзка с чл. 232 от ЗОП, единствено в частта, касаеща заложените от възложителя критерии за подбор, критерии за възлагане, както и заложените технически характеристики;

- Изменение на сключен договор с изключение на случаите, в които АОП извършва контрол по реда на чл. чл. 229, ал. 1, т. 2, буква „е“ във връзка с чл. 235 от ЗОП.

Последващият контрол на проведен избор на изпълнители по реда на ЗОП ще обхваща всички елементи на обществените поръчки.

Крайните получатели/партньорите са длъжни да събират и въвеждат в ИСМ-ИСУН 2020, раздел НПВУ информацията по чл. 22, параграф 2, буква г) от Регламент (ЕС) № 241/2021 за създаване на Механизъм за възстановяване и устойчивост като гарантират, че данните са верни. За целта в модул „Договори“/„Процедури за избор на изпълнител – Юридически лица/физически лица“ следва текущо и в пълнота да бъде въвеждана следната информация:

- наименование на крайния получател/партньора;

- наименование на избраните изпълнители;

- собствено(и) име(на), фамилно(и) име(на) и дата на раждане на действителния(те) собственик(ци) на получателя на средствата и на изпълнителите по смисъла на член 3, точка 6 от Директива (ЕС) 2015/849 на Европейския парламент и на Съвета.

В случай че се пристъпи към изпълнение на дейностите по проекта след подаване на предложението за изпълнение на инвестиция и преди сключване на договора за финансиране (при сключване на такъв), документите за провеждане на процедурите за избор на изпълнител (с публична покана, когато е приложимо) се публикуват в ИСМ-ИСУН 2020, раздел НПВУ при спазване на изискванията на чл. 5 и чл. 9, ал. 2 от ПМС № 80/09.05.2022 г. При този вид изпълнение на дейности следва се има предвид, че ако предложението за изпълнение на инвестиция не бъде одобрено за финансиране, разходите които са направени по отношение на дейностите, за които е приложено предварително изпълнение, няма да бъдат възстановени.

При провеждане на процедурата/ите за избор на изпълнител/и, крайните получатели/партньорите следва да спазват принципа на свободна и лоялна конкуренция и да прилагат подходящи мерки за избягване предотвратяването, ограничаването или нарушаването на конкуренцията.

Възможно най-рано и не по-късно от един месец от влизане в сила на договора за финансиране, крайните получатели следва да представят план на процедурите за избор на изпълнител/и, които ще се проведат по реда на ЗОП/ПМС № 80/09.05.2022 г. за съгласуване от страна на Структурата за наблюдение и докладване. Съгласуването на плана от СНД се извършва с оглед на това да бъде постигната по-висока увереност, че при възлагането на дейности, крайните получатели ще приложат правилно реда на възлагане по ЗОП/ПМС № 80/09.05.2022 г. Крайните получатели са длъжни да уведомят СНД чрез ИСМ-ИСУН 2020, раздел НПВУ, че актуалните планирани процедури за избор на изпълнител са въведени. СНД може да изиска коригиране на планираното, така че да се избегне ситуация на нарушаване на изискванията на нормативната уредба.

**1.3. Изисквания за информация, комуникация и публичност**

Всички крайни получатели и техните партньори (в случай че инвестицията се изпълнява в партньорство) трябва да прилагат подходящи мерки за информация, комуникация и публичност съгласно разпоредбите на чл. 34 на Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост.

Предвид това, крайните получатели/партньорите са длъжни да посочват произхода и да осигуряват видимост на финансирането от Съюза, включително чрез поставяне на емблемата на Съюза и на подходящо указание за финансирането, например „финансирано от Европейския съюз – NextGenerationEU“, по-специално когато популяризират действията и резултатите от тях, като предоставят последователна, ефективна и пропорционална целева информация на различни видове публика, включително медиите и обществеността.

В тази връзка, подходящи мерки биха могли да бъдат:

• публикуване на кратка информация (непосредствено след началото на изпълнението на инвестицията) на интернет страницата на крайния получател/партньора, когато такава съществува, включително на неговите етапи и цели, като се откроява и финансовата подкрепа от МВУ;

• поставяне (непосредствено след началото на изпълнението на инвестицията) на минимум един плакат с информация за проекта (поне размер А3), в който се споменава финансовата подкрепа от МВУ, на видно за обществеността място, като например входа или фасада на сграда, където проектът се изпълнява.

Плакатът следва да съдържа следната текстова и визуална информация:

- емблемата на ЕС и упоменаването „Европейски съюз“;

- подходящо указание за финансирането, например „финансирано от Европейския съюз – NextGenerationEU“;

- наименованието на инвестицията;

- общата стойност на инвестицията и размера на предоставеното безвъзмездно финансиране в български лева;

- начална и крайна дата на изпълнение на инвестицията;

• упоменаване на финансовия принос във всички обяви и публикации, свързани с изпълнението на проекта.

Емблемата на ЕС следва да е съобразена с графичните стандарти, посочени в Приложение II от Регламент за изпълнение (ЕС) № 821/2014 на Комисията.

В допълнение следва да се има предвид, че в случай на настъпили промени в името и/или правно-организационната форма на краен получател/партньор, въпросните промени трябва да бъдат съобразени и отразени във всички вече изработени до момента визуализационни материали по проекта. Не се изисква непременно от крайните получатели/партньорите да извършват задължително корекции върху вече изработени визуализационни материали, поради настъпили промени на собствеността, наименованието на инвестицията, срока за изпълнение на инвестицията (удължаване и/или предсрочно изпълнение) или разлика между договорените и реално изплатените средства, в случай че е посочена подобна информация в материалите.

В случаите на закупуване на оборудване е необходимо да се поставят стикери върху всеки актив, придобит в рамките на инвестицията, включващи информация за финансовия принос чрез МВУ.

Неспазването на правилата за информация, комуникация и публичност може да доведе до непризнаване на част или на цялата стойност на извършените разходи по инвестицията, като ще бъдат прилагани съответните европейски и национални норми, както и правилата, заложени в договора за финансиране.

### 2. Финансово изпълнение на проектите и плащане

**Правила за отчитане на извършени разходи по инвестициите**

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност), могат да бъдат представени за плащане само веднъж, т.е. разходите, за които е поискано безвъзмездно финансиране, не могат да бъдат предоставяни за плащане към други източници.

Крайният получател/партньорът (в случай че инвестицията се изпълнява в партньорство) са длъжни да поддържат отделни счетоводни аналитични сметки, съдържащи номер на договора за финансиране или отделна счетоводна система за отчитане на извършените разходи по инвестицията и използването на средствата с утвърдени сметки за отчитане на разходи по договора.

При изпълнението на договори за финансиране, крайните получатели/партньорите са отговорни за администриране на процеса по определяне на данък върху добавената стойност като допустим разход. Във връзка с понятието „възстановим данък добавена стойност” и определянето му като недопустим разход за съфинансиране от ПИТ, се прилагат правилата на чл. 186, параграф 4, буква в) от Финансовия регламент 2018/1046. При оформяне на исканията за плащане, за документалната отчетност, както и за всички други свои задължения във връзка с получаване на средства по настоящата процедура, крайните получатели/партньорите са длъжни да следват европейското и национално законодателство към момента на изпълнение на договорите за определянето на ДДС, като „възстановим” и следователно недопустим разход или като „невъзстановим” и следователно допустим разход.

Максималният размер на безвъзмездното финансиране, задължително се фиксира в договора за финансиране. Фиксираният в договора размер на безвъзмездното финансиране се основава на бюджета, който е предварителна оценка на размера на допустимите разходи, необходими за изпълнението на инвестицията. Фиксираният размер на безвъзмездното финансиране в договора е окончателен, но действителният размер на подлежащата на изплащане помощ се определя след приключване на всички допустими дейности по проекта и зависи от цялостното изпълнение на заложените резултати и от тяхното надлежно удостоверяване и одобряване на действително извършените разходи.

**ВАЖНО**: В случай че краен получател/партньор не успее да постигне заложените резултати (цялостно или частично), СНД може да не извърши плащания или да изиска възстановяване на вече разплатени средства. В случай че не бъде доказано изпълнението на инвестицията в съответствие с предвидения/те за въвеждане кръгов/и модел/и съгласно т. 13.1 „Допустими дейности“ /подт. 1) до подт. 6/ от Условията за кандидатстване, отчетените дейности и извършените разходи няма да бъдат признати.

Недопустими са промени в бюджета на договора, водещи до увеличаване на първоначално договорения процент и размер на безвъзмездното финансиране и/или водещи до превишаване на средствата по бюджетни пера, за които има определен в Условията за кандидатстване максимален размер.

В процеса на изпълнение на проектите, крайните получатели/партньорите следва да се придържат към изискванията и указанията, публикувани от СНД.

По настоящата процедура се предвиждат 4 (четири) варианта на плащане, както следва:

**Вариант 1** (авансово и окончателно плащане):

Крайните получатели по настоящата процедура имат право да получат авансово плащане като представят искане за плащане в ИСМ-ИСУН 2020, раздел НПВУ по договора за финансиране. Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на крайния получател на Банкова гаранция (Приложение 20), покриваща пълния размер на исканата авансова сума, Финансова идентификационна форма (Приложение 23) и Декларация за банкова сметка с цел удостоверяване на задължението на крайния получател да използва сумата по авансовото плащане единствено за целите на проекта (Приложение 22).

След представяне на посочените документи, СНД превежда размера на авансовото плащане по банкова сметка на крайния получател, обособена за целите на инвестицията.

Авансовото плащане се извършва в срок от 10 (десет) работни дни от датата на постъпване на искането за плащане в ИСМ-ИСУН 2020, раздел НПВУ.

Стойността на авансовото плащане се покрива от одобрените разходи, направени от крайните получатели/партньорите за изпълнение на инвестицията и се отчита (доказва) с първични счетоводни и разходооправдателни документи, които са издадени на крайните получатели/партньорите.

Окончателно плащане се извършва след одобрение на представен пакет отчетни документи в ИСМ-ИСУН 2020, раздел НПВУ, съдържащ окончателен финансово-технически отчет и искане за окончателно плащане с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получат исканата сума, крайните получатели трябва да представят доказателствени документи, които удостоверяват окончателното изпълнение на заложените етапи/цели. СНД одобрява дейностите и разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от Финансовия регламент 2018/1046 (Приложение 21).

Размерът на окончателното плащане се изчислява след приключване на проекта, одобряване на окончателния финансово-технически отчет, като се приспадне сумата по отпуснатото авансово плащане и в случай че е приложимо - натрупаната лихва във връзка с него.

**Вариант 2** (авансово, междинно и окончателно плащане):

Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на крайния получател на Банкова гаранция (Приложение 20), покриваща пълния размер на исканата авансова сума, Финансова идентификационна форма (Приложение 23) и Декларация за банкова сметка с цел удостоверяване на задължението на крайния получател да използва сумата по авансовото плащане единствено за целите на проекта (Приложение 22).

Авансовото плащане се извършва в срок от 10 (десет) работни дни от датата на постъпване на искането за плащане в ИСМ-ИСУН 2020, раздел НПВУ.

За междинно и окончателно плащане следва да са реализирани разходи по изпълнение на проекта за определен период. Междинни и окончателни плащания се извършват след проверка с цел потвърждаване допустимостта на извършените разходи от крайните получатели/партньорите и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват изпълнението на отчитаните дейности/действия и изразходването на средствата. СНД одобрява дейностите и разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора за финансиране.

Междинни и окончателни плащания се извършват в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от Финансовия регламент 1046/2018 (Приложение 21).

Размерът на окончателното плащане се изчислява след приключване на проекта, одобряване на окончателния финансово-технически отчет, като се приспадне сумата по отпуснатото авансово плащане и междинни плащания и в случай че е приложимо - натрупаната лихва във връзка с тях.

**Вариант 3** (междинно и окончателно плащане):

В този случай крайните получатели/партньорите първоначално заплащат всички разходи по изпълнение на проекта за определен период. Междинни и окончателни плащания се извършват след проверка с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват изпълнението на отчитаните дейности/действия и изразходването на средствата. СНД одобрява дейностите и разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора за финансиране.

Междинни и окончателни плащания се извършват в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение 21).

**Вариант 4** (само окончателно плащане):

Окончателно плащане се извършва в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ. Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение 21).

Окончателното плащане се извършва след одобрението на окончателния финансово-технически отчет и е в размер на общата стойност на безвъзмездното финансиране за одобрените разходи, изчислена като се приложи интензитета на помощта.

В случаите, когато плащането на безвъзмездното финансиране ще се извърши на няколко вноски (траншове), помощта и допустимите разходи следва да бъдат сконтирани до съответната стойност към момента на предоставянето на помощта при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 7, пар. 3 от Регламент на Комисията (ЕС) № 651/2014 и в съответствие с чл. 3, пар. 6 от Регламент 1407/2013. Референтният лихвен процент се актуализира периодично от Европейската комисия. Референтният лихвен процент за Република България за съответния период се оповестява на следния интернет адрес: <http://stateaid.minfin.bg/bg/page/424>.

Сконтирането ще се извършва с оглед гарантиране, че предоставеното безвъзмездно финансиране ще бъде съобразено с интензитета за помощта, предвиден в регионалната карта за държавна помощ за България, както и с праговете и интензитетите за държавна/минимална помощ, посочени в Условията за кандидатстване, както и за докладване на помощта.

В случай, че СНД получи информация, която поставя под съмнение допустимостта на разход в искане за плащане, той може да постанови спиране на срока за плащане, за да се провери, включително чрез извършване на проверки на място, дали разходът е допустим. Оставащият срок за плащане започва да тече от датата, на която са получени поисканата информация или преработените документи, или от датата, на която е извършена необходимата допълнителна проверка, включително проверките на място.

**3. Приложения към Условията за изпълнение:**

Договор за финансиране по Програмата за икономическа трансформация – Приложение 16;

Общи условия към договорите за финансиране по Програмата за икономическа трансформация от Националния план за възстановяване и устойчивост – Приложение 17;

Заявление за профил за достъп до ИСУН 2020 на ръководител на отговорно ведомство и организация с определени структури за наблюдение и докладване, структури за наблюдение и крайни получатели по Плана за възстановяване и устойчивост – Приложение 18;

Заявление за профил за достъп до ИСУН 2020 на лица, упълномощени от отговорното ведомство и организация с определени структури за наблюдение и докладване, структури за наблюдение и крайни получатели по Плана за възстановяване и устойчивост – Приложение 19;

Банкова гаранция - Приложение 20;

Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от Финансовия регламент 2018/1046 – Приложение 21;

Декларация за банкова сметка – Приложение 22;

Финансово идентификационна форма – Приложение 23.

1. Информационната система за Механизма (ИСМ) - Информационната система за управление и наблюдение на средствата от ЕС в България 2020 (ИСУН 2020), раздел „Национален план за възстановяване и устойчивост“ (НПВУ). [↑](#footnote-ref-1)
2. Следва да се има предвид, че съгласно т. 14.2 от Условията за кандидатстване общите допустими разходи за партньора не могат да надвишават 273 816 лв. [↑](#footnote-ref-2)