|  |  |  |
| --- | --- | --- |
| Description: eu_flag_1  **Финансирано от Европейския съюз**  **СледващоПоколениеЕС** | **План за възстановяване и устойчивост** | Преглед на изображението източник  **Република България** |

***Приложение 3.A***

**Изисквания, произтичащи от правилата за „регионална инвестиционна помощ” съгласно чл. 13 и чл. 14 от Регламент (ЕС) № 651/2014 и правилата за „минимална помощ” (de minimis) съгласно Регламент (ЕС) № 1407/2013**

Помощта по процедура BG-RRP-3.008 „Подкрепа за прехода към кръгова икономика в предприятията“ се предоставя при условията на:

- **„Регионална инвестиционна помощ“ съгласно чл. 13 и чл. 14 от Регламент (ЕС) № 651/2014** на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014)

**ИЛИ**

- **„Минимална помощ” (de minimis) съгласно Регламент (ЕС) № 1407/2013** на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis”.

**Кандидатите следва да изберат ЕДИН от посочените по-горе два приложими режима** на държавна или минимална помощ (de minimis) в зависимост от нуждите си и спецификата на индивидуалните предложения за изпълнение на инвестиции. **Избраният режим на помощ („регионална инвестиционна помощ“ или „минимална помощ”) е приложим както за разходите на кандидата, така и за разходите на партньора, заявени в бюджета на предложението, в случай че същото (предложението) се изпълнява в партньорство. Комбинирането на двата горепосочени режима в рамките на едно предложение за изпълнение на инвестиция е недопустимо по процедурата.**

**В зависимост от избрания режим на помощ, по настоящата процедура са приложими следните изисквания:**

**I. В случай че e избран режим „регионална инвестиционна помощ” съгласно чл. 13 и чл. 14 от Регламент (ЕС) № 651/2014**, то е необходимо да се спазват следните изисквания:

**1. Видове първоначални инвестиции:**

Допустими за подкрепа са само дейности, предвидени за изпълнение от страна на кандидата/партньора (в случай, че предложението се изпълнява в партньорство), които имат за свой основен предмет осъществяването на **ЕДНА** от следните първоначални инвестиции[[1]](#footnote-1) в материални и/или в нематериални активи:

• **създаване на нов стопански обект:**

Създаването на нов стопански обект означава създаването на нова различна производствена единица, а не на ново различно юридическо лице. За да се определи като стопански обект производствената единица трябва да е пространствено, функционално и организационно отделена единица, която се характеризира с висока степен на автономност. Водеща характеристика за определянето на инвестицията като нов стопански обект, а не увеличаване на капацитета на съществуващ стопански обект, е това дали предприятието вече има стопански обект на същото място. Новият стопански обект трябва да бъде самостоятелно обособен, без да разчита на съвместни технически ресурси със съществуващия стопански обект.

• **увеличаване на капацитета на съществуващ стопански обект**:

Увеличаване на капацитета на съществуващ стопански обект е налице, когато вследствие на инвестицията съществуващият стопански обект ще може да произвежда повече от поне един от вече произвежданите продукти, при условие че базисният производствен процес не се променя из основи.

• **диверсификация на продукцията на даден стопански обект с продукти или услуги, които той не е произвеждал или предлагал до този момент:**

Диверсификация на продукцията на даден стопански обект с продукти или услуги, които не е произвеждал или предлагал до този момент е налице, когато продуктът не е бил произвеждан/услугата не е била предлагана в предприятието преди инвестицията, за която се кандидатства. Незначително изменен продукт/услуга чрез рутинна продуктова иновация за разлика от основната иновация не се класифицира като продукт/услуга, който/която не е произвеждан/не е предлагана преди. Диверсификацията на продукцията обхваща продукти/услуги с фундаментално нови характеристики, необхващащи незначително осъвременяване на продуктите/услугите.

За да бъде определена първоначалната инвестиция като диверсификация на продукцията на стопански обект, е необходимо допустимите разходи за кандидата/партньора да надхвърлят минималния праг уреден по чл. 14, пар. 7 от Регламент (ЕС) № 651/2014, който е пояснен по-подробно по-долу в т. 2.

**• основна промяна в целия производствен процес на продукта(ите) или цялостното предоставяне на услугата(ите), засегнати от инвестицията** **в** **стопанския субект:**

Промяна в целия производствен процес означава прилагането на основна за разлика от рутинна производствена промяна. Модернизирането на част от производствения процес не попада в посочения вид първоначална инвестиция. За да е налице основна (фундаментална) промяна следва да се модернизира цялостният производствен процес.

Недопустими са дейности, изпълнявани единствено за намаляване на текущите разходи на дадено предприятие, които не са свързани с горните инвестиции.

Съгласно чл. 14, пар. 7 от Регламент (ЕС) № 651/2014 за помощи, предоставяни на кандидати/партньори - **големи предприятия за основна промяна в производствения процес на продукта(ите) или цялостното предоставяне на услугата(ите), засегнати от инвестицията в стопанския субект**, допустимите разходи за кандидата/партньора трябва да надхвърлят амортизацията на активите, свързани с дейността, която предстои да бъде модернизирана, през предходните три финансови години. Посоченото е пояснено по-подробно по-долу в т. 2.

**ВАЖНО**: Посочените **4 (четири) категории първоначална инвестиция** са приложими за:

- Инвестиции, предвидени за изпълнение от кандидати/партньори - ***микро, малки*, *средни* или *големи* *предприятия* *извън ЮЗР (NUTS-2)***, както и

- Инвестиции,предвидени за изпълнение от кандидати/партньори - ***микро*, *малки* или *средни предприятия*** ***в ЮЗР (NUTS-2)***.

**ВАЖНО:** В случай че кандидат/партньор е ***голямо предприятие* И в рамките на** предложението мястото на изпълнение на инвестицията, предвидена от кандидата/партньора е ***в ЮЗР (NUTS-2)*, то е** допустимо голямото предприятие да изпълнява единствено дейности, които имат за свой основен предмет осъществяването на първоначална инвестиция, която създава нова икономическа дейност[[2]](#footnote-2), свързана с придобиването на материални и/или нематериални активи ***САМО за:***

* **създаване на нов стопански обект;**
* **диверсификация на дейността на даден стопански обект, при условие че новата дейност не е същата или сходна**[[3]](#footnote-3) **с дейността, извършвана преди това от него.**

За да бъде определена първоначалната инвестиция като диверсификация на дейността на даден стопански обект, при условие че новата дейност не е същата или сходна с дейността, извършвана преди това от него, е необходимо допустимите разходи за кандидата/партньора – голямо предприятие да надхвърлят минималния праг, уреден по чл. 14, пар. 7 от Регламент (ЕС) № 651/2014, който е пояснен по-подробно по-долу в т. 2.

В случай че е избран режим „регионална инвестиционна помощ”, кандидатът/партньорът могат да изпълняват своите дейности в различни категории първоначални инвестиции по смисъла на по чл. 14 от Регламент (ЕС) № 651/2014. В случай че предвидените за изпълнение дейности от страна на кандидата/партньора в рамките на предложение, което ще се изпълнява при условията на режим „регионална инвестиционна помощ”, **попадат едновременно в повече от една от гореизброените допустими категории първоначални инвестиции, то кандидатът/партньорът следва задължително да определи/ят ЕДНА ОТ ТЯХ КАТО ВОДЕЩА** и да представи/ят информация за съответната категория първоначална инвестиция на кандидата/партньора в раздел „Допълнителна информация, необходима за оценка на проектното предложение“ от Формуляра за кандидатстване. Изискването за избор на една водеща категория първоначална инвестиция е приложимо и в случаите, когато предложението се изпълнява самостоятелно, без участието на партньор.

**2. Ограничения за размера на помощта:**

В допълнение към минималния и максимален размер на помощта, посочени в т. 9 от Условията за кандидатстване, кандидатите/партньорите трябва да имат предвид и следните ограничения, произтичащи от заявения (избрания) режим „регионална инвестиционна помощ”:

**2.1. Минимален размер на помощта:**

**2.1.1**. В случай, че дейностите, изпълнявани от кандидата/партньора се отнасят към категория на инвестицията – „**диверсификация на продукцията на стопанския обект с продукти или услуги, които той не е произвеждал или предлагал до този момент” или** „диверсификация на дейността на даден стопански обект, при условие че новата дейност не е същата или сходна с дейността, извършвана преди това от него”(в случай че кандидатът/партньорът е голямо предприятие и в рамките на предложението мястото на изпълнение на инвестицията е в ЮЗР (NUTS-2):

Общият размер на допустимите разходи за кандидата/партньора трябва да надхвърля с поне 200% счетоводната стойност на активите, които се използват повторно, както са осчетоводени през финансовата година преди започването на работите по предложението за изпълнение на инвестицията.

За целите на определяне на минималния размер на допустимите разходи:

- Счетоводната стойност на активите, които се използват повторно е стойността, на която активът е заведен в баланса на кандидата/партньора и представлява остатъчната стойност на актива, така както е вписан в счетоводните регистри на кандидата/партньора към 31 декември на годината преди започването на работата по първоначалната инвестиция.

- Стойността на допустимите разходи на кандидата/партньора трябва да бъде по-висока от счетоводната стойност на активите **умножена по три**.

- Следва да се вземе предвид степента, в която активите се използват повторно, т.е. взема се само съответната част от счетоводната стойност на съответния актив, която ще бъде използвана повторно.

- Под повторно използване се имат предвид случаите, когато използваните активи за производството на съществуващ продукт, ще бъдат използвани изцяло или частично и за новия продукт, който предстои да бъде произвеждан.

**ВАЖНО:** Съответствието с посоченото изискване ще бъде проверявано чрез „Справката относно активите, които ще бъдат използвани при производството на нов продукт” (Приложение 3.3 към Декларацията за държавна/минимална помощи или чрез декларираната релевантна информация в раздел „Е-декларации“ от Формуляра за кандидатстване) и Счетоводния амортизационен план на кандидата/партньора към 31 декември на годината преди започване на работата по инвестицията.

**2.1.2.** В случай, че дейностите, изпълнявани от кандидата/партньора се отнасят към категория на инвестицията - **основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект** **И** в случай, че кандидатът/партньорът е **голямо предприятие**:

Допустимите разходи за кандидата/партньора трябва да надхвърлят амортизацията на активите, свързани с дейността, която предстои да бъде модернизирана за предходните 3 (три) отчетни периода (години).

За целите на определяне на минималния размер на допустимите разходи:

- Под активи се имат предвид дълготрайни материални и нематериални активи на кандидата/партньора.

- Амортизацията на активите се изчислява като сумата на разходите за амортизацията на активите за предходните три отчетни периода преди започване на работата по инвестицията[[4]](#footnote-4) от страна на кандидата/партньора.

- Взема се предвид само амортизацията на частта от съответния актив/активи, която се използва за метода за производство, който се заменя с въвеждането на нов или значително се усъвършенства.

Частта от актива се определя като част от площта на недвижимия имот или съответно като част от капацитета на съответните съоръжения, машини и оборудване.

**ВАЖНО:** Съответствието с посоченото изискване ще бъде проверявано чрез „Справка относно активите, свързани с дейността, която ще се модернизира” (Приложение 3.4 към Декларацията за държавни/минимални помощи или чрез декларираната релевантна информация в раздел „Е-декларации“ от Формуляра за кандидатстване) и Данъчен амортизационен план на кандидата/партньора, удостоверяващ сумата на разходите за амортизация на активите, свързани с дейностите, които ще бъдат модернизирани за предходните три отчетни периода (години) преди започване на работата по инвестицията.

**2.2. Максимален размер на помощта:**

Безвъзмездното финансиране, за което се кандидатства при избран режим „регионална инвестиционна помощ”, заедно с получената държавна/минимална помощ от други източници, не може да надхвърля:

**А)** Максимално допустимия размер на помощта по чл. 4, пар. 1, буква „а“ от Регламент на Комисията (ЕС) № 651/2014 г.

Проверката за съответствие с посочения максимално допустим размер на помощта се извършва при отчитане на общия размер на държавната помощ и/или минималната помощ, получена във връзка със същите установими допустими разходи, които се припокриват частично или напълно с разходите на кандидата/партньора по предложението за изпълнение на инвестиция.

**Б)** **Коригираният размер на помощта** (изчислен съгласно указанията по чл. 2, пар. 20 от Регламент на Комисията (ЕС) № 651/2014), когато стойността на допустимите разходи на инвестиционен проект или на „единен инвестиционен проект“[[5]](#footnote-5) по чл. 14, пар. 11 от Регламент (ЕС) № 651/2014, е над левовата равностойност на 55 000 000 евро. Максимално допустимият размер на регионалната помощ ще се изчислява съгласно единния инвестиционен проект на кандидата/партньора, формиран при условията на чл. 14, пар. 11 от Регламент (ЕС) № 651/2014.

Всеки договор за финансиране с краен получател по настоящата процедура представлява индивидуална помощ по смисъла на чл. 2, пар. 14, ii) от Регламент на Комисията (ЕС) № 651/2014.

**3. Недопустими кандидати/партньори (в случай че предложението се изпълнява в партньорство) при избран режим „регионална инвестиционна помощ“:**

**Кандидатите/партньорите не могат да участват** в процедурата и да получат безвъзмездно финансиране, в случай че попадат в **забранителните режими** съгласно чл. 1, пар. 3 на Регламент на Комисията (ЕС) № 651/2014 и по-конкретно, ако:

**А)** **Икономическата дейност**, **за която кандидатстват се отнася до:**

• сектора на рибарството и аквакултурите[[6]](#footnote-6), уредени с Регламент (ЕС) № 1379/2013;

• сектора на първичното производство на селскостопански продукти[[7]](#footnote-7);

• сектора на преработка и продажбата на селскостопански продукти[[8]](#footnote-8), в следните случаи:

- когато размерът на помощта е определен въз основа на цената или количеството на тези продукти, които се изкупуват от първичните производители или се предлагат на пазара от съответните предприятия; или

- когато помощта е обвързана със задължението да бъде прехвърлена частично или изцяло на първичните производи­тели;

• сектора на стоманата[[9]](#footnote-9), лигнита[[10]](#footnote-10) и въглищата;

• сектор транспорт, както и свързаната с него инфраструктура[[11]](#footnote-11);

• производство, съхранение, пренос и разпределение на енергия и за енергийни инфраструктури[[12]](#footnote-12).

**А1)** Предложението за изпълнение на инвестиция съдържа дейности за улесняване на закриването на неконкурентоспособни въглищни мини в съответствие с Решение 2010/787/ЕС на Съвета.

**Б) Са предприятия, които:**

**Б1)** Са извършили преместване[[13]](#footnote-13) към предприятието, в което предстои да бъде осъществена първоначалната инвестиция, за която предприятието кандидатства по настоящото предложение за изпълнение на инвестиция през двете години, предхождащи подаването на настоящото предложение. Кандидатите/партньорите се ангажират да не правят такова преместване за период до две години след приключването на първоначалната инвестиция, за която се иска помощта (съгласно Декларацията за държавна/минимална помощ – Приложение 3 към Условията за кандидатстване и Договора за финансиране с крайния получател – Приложение 16 към Условията за изпълнение).

**Важно:** Във връзка с посоченото изискване, кандидатът/партньорът се разглежда на ниво група, която представлява една стопанска единица с общ източник на контрол, а не отделно юридическо лице.

При установяване на обстоятелството по подточка Б1) по време на изпълнението на договора за финансиране, сключен по процедурата или в рамките на две години от изпълнението му, полученото безвъзмездно финансиране подлежи на възстановяване, включително начислената законна лихва. Съответствието с посоченото изискване ще се проверява и по реда на т. 24.2 от Условията за кандидатстване.

**Б2) Са предприятия, които:**

• са обект на неизпълнено разпореждане за възстановяване вследствие на предходно решение на Европейската комисия, с което дадена помощ се обявява за неправомерна и несъвместима с вътрешния пазар[[14]](#footnote-14);

• са „предприятия в затруднено положение“, по отношение на които е изпълнено поне едно от следните обстоятелства[[15]](#footnote-15):

1. В случай на акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС (различно от МСП, което съществува по-малко от три години), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надвишава половината от записания акционерен капитал. За целите на настоящата разпоредба под понятието „дружество с ограничена отговорност“ се разбира по-специално видовете дружества, упоменати в Приложение I към Директива 2013/34/ЕС на Европейския парламент и на Съвета, а „акционерен капитал“ включва, ако е уместно, всякакви премии от емисии.

Преценката относно обстоятелството по т. 1 се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки“, т. IV „Резерви“, т. V „Натрупана печалба (загуба) от минали години“ и т. VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал“ и т. II „Премии от емисии“ от раздел А „Собствен капитал“ на пасивите, описани в Счетоводния баланс[[16]](#footnote-16).

2. В случай на събирателно дружество или командитно дружество, или други лица по Приложение II към Директива 2013/34/ЕС (което не е МСП, което съществува от по-малко от три години) когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС.

3. Когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори.

4. Когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране.

5. Когато предприятието не е МСП и през последните две години:

- съотношението задължения/собствен капитал на предприятието е било по-голямо от 7,5;

и

- съотношението за лихвено покритие на предприятието, изчислено на основата на EBITDA, е било под 1,0.

Съотношението задължения/собствен капитал се изчислява по следната формула: От пасива на Счетоводния баланс за съответната година: [(Раздел В „Задължения“, ред с код 07100 „Облигационни заеми“ плюс ред с код 07200 „Задължения към финансови предприятия“) делено на Раздел А „Общо за раздел А“ , код на реда 05000].

Съотношението за лихвено покритие на предприятието, изчислено на основата на EBITDA се определя по следната формула: [(Раздел Б „Приходи“ на Отчета за приходите и разходите за съответната година, ред с код 15000 „Общо за група I“ минус Раздел А „Разходи“ на ОПР, ред с код 10000 „Общо за група I“ плюс ред с код 10410 „Разходи за амортизация и обезценка на дълготрайни материални и нематериални активи“) делено на Раздел А „Разходи“ на ОПР, ред с код 11200„Разходи за лихви и други финансови разходи“].

Изискванията по т. Б) се прилагат и на равнище група – както за предприятието-кандидат/партньор, така и за предприятията, с които кандидатът/партньорът формира група предприятия (разгледани в цялост). Преди сключване на договор за финансиране се извършва проверка (включително за наличие на „предприятие в затруднено положение“ по смисъла на чл. 2, пар. 18 от Регламент (ЕС) № 651/2014) на кандидата/партньора и лицата, с които същите са свързани, формирайки група, въз основа на подадената Декларация за държавна/минимална помощ и чрез извършване на служебна проверка на наличната информация в публичните регистри (вкл. ТР и регистъра на ЮЛНЦ). Проверката и определянето на „група“ ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие" означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат/партньор), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им.

**В) Финансирането представлява:**

• помощи за дейности, свързани с износ към трети държави или държави членки, по-специално помощи, които са пряко свързани с изнесените количества, с изграждането и функционирането на дистрибуторска мрежа или с други текущи разходи във връзка с износа[[17]](#footnote-17);

• помощ, поставена в зависимост от използване на местни (национално произведени стоки и услуги) за сметка на вносни стоки[[18]](#footnote-18).

**II. В случай че е избран режим „минимална помощ“ (de minimis) съгласно Регламент (ЕС) № 1407/2013, то е необходимо да се спазват следните изисквания:**

**1. Ограничения за размера на помощта:**

В допълнение към минималния и максималния размер на помощта, посочени в т. 9 от Условията за кандидатстване, кандидатите/партньорите трябва да имат предвид и следните ограничения, в случай на избран режим „минимална помощ“ (de minimis):

**Максималният размер на помощта за едно и също предприятие в режим „de minimis“,** за която се кандидатства, заедно с другите получени минимални помощи от кандидата/партньора **не трябва да надхвърля левовата равностойност на 200 000 евро (391 166 лева) и съответно левовата равностойност на 100 000 евро (195 583 лева)**, в случай на едно и също предприятие, което осъществява автомобилни товарни превози за чужда сметка за период от три бюджетни години (две предходни плюс текущата бюджетна година).

**Общият размер на получените минимални помощи** се определя като сбор от помощта, за която се кандидатства и получената минимална помощ на територията на Република България от:

• предприятието – кандидат/партньор;

• предприятията, с които предприятието кандидат/партньор образува „едно и също предприятие“ по смисъла на чл. 2, пар. 2 на Регламент (ЕС) № 1407/2013;

• всички предприятия, които са се влели, слели с или са придобити от някое от предприятията, образуващи „едно и също предприятие“ с предприятието – кандидат/партньор, съгласно чл. 3, пар. 8 на Регламент (ЕС) № 1407/2013;

• предприятията, образуващи „едно и също предприятие“ с предприятието – кандидат/партньор, които са се възползвали от помощ „de minimis“, получена преди разделяне или отделяне, съгласно чл. 3, пар. 9 от Регламент (ЕС) № 1407/2013.

В определението за **„едно и също предприятие”** съгласно на чл. 2, пар. 2 на Регламент (ЕС) № 1407/2013 попадат всички предприятия, които поддържат помежду си поне един вид от следните взаимоотношения:

а) дадено предприятие притежава мнозинството от гласовете на акционерите или съдружниците в друго предприятие;

б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.

Предприятия, поддържащи едно от взаимоотношенията, посочени в букви а) - г) по-горе, посредством едно или няколко други предприятия, също се разглеждат като едно и също предприятие.

В случай на **сливания, вливания или придобивания** всички предходни помощи „de minimis“, предоставени на някое от сливащите се предприятия, се вземат под внимание при определяне на това дали дадена нова помощ „de minimis“, отпусната на новото предприятие или на придобиващото предприятие, не води до превишаване на съответния таван.

Ако дадено предприятие **се разделя на две или повече отделни предприятия**, помощта „de minimis“, отпусната преди разделянето, се счита за предоставена на предприятието, което се е възползвало от нея, като по принцип това е предприятието, поемащо дейностите, за които е била използвана помощта „de minimis“. Ако не е възможно по този начин да се определи кое предприятие е получило помощта, то тя се разпределя пропорционално на базата на счетоводната стойност на собствения капитал на новите предприятия към действителната дата на разделянето/отделянето.

Спазването на горепосочените прагове за помощта „de minimis” по настоящата процедура ще бъде проверявано чрез Декларацията за държавна/минимална помощ (Приложение 3) и Приложение 3.2 към нея „Данни за получена минимална помощ”, като кандидатите/партньорите носят отговорност за верността на декларираните данни. Допълнително ще бъде извършвана и проверка в Информационната система „Регистър на минималните помощи“. В случай че в процеса на оценка се установи, че със средствата, за които се кандидатства, ще бъде надхвърлен прагът на допустимите минимални помощи, Оценителната комисия намалява служебно стойността на финансирането до максимално допустимия размер, като редуцира процента на безвъзмездната финансова помощ за сметка на собственото съфинансиране от страна на кандидата/партньора. Посочената корекция не може да води до промяна на качеството на предложенията за изпълнение на инвестиции по процедурата и до нарушаване на принципите по чл. 16, ал. 5 от ПМС № 114/2022 г.

При определяне дали е спазен максимално допустимия размер на помощта, посочен по-горе ще се взема предвид както размера на минималната помощ, за която се кандидатства, така и общия размер на вече получена минимална помощ за дейности, проект или предприятие, независимо от това дали тази подкрепа е финансирана от местни, регионални, национални или общностни източници.

**2. Недопустими кандидати/партньори, в случай че предложението се изпълнява в партньорство:**

**Кандидатите/партньорите не могат да участват** в процедурата и да получат безвъзмездно финансиране, в случай че попадат в **забранителните режими** съгласно Регламент (ЕС) № 1407/2013 и по-конкретно, ако:

**А) Икономическата дейност, за която кандидатстват се отнася до:**

• сектора на рибарството и аквакултурите, уредени с Регламент (ЕС) № 1379/2013 (съгласно чл. 5, буква г) от Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на Регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета „сектора на рибарството и аквакултурите“ означава секторът на икономиката, който включва всички дейности по производство, преработка и предлагане на пазара на продукти от риболов или аквакултури);

• сектора на първичното производство на селскостопански продукти;

• сектора на преработката и търговията със селскостопански продукти, в следните случаи:

- когато размерът на помощта е определен въз основа на цените или количествата на този вид продукти, изкупувани от първичните производители или предлагани на пазара от съответните предприятия; или

- когато помощта е обвързана със задължението да бъде прехвърлена частично или изцяло на първичните производители.

**Б) Финансирането представлява:**

• помощи за дейности, свързани с износ за трети държави или държави членки, по-конкретно помощите, които са пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

• помощ, поставена в зависимост от преференциално използване на национални продукти спрямо вносни такива;

• помощ, която ще се използва за придобиването на товарни автомобили от предприятия, които осъществяват автомобилни товарни превози за чужда сметка или срещу възнаграждение.

**ВАЖНО**: В случай че след подаване на предложението за изпълнение на инвестиция настъпи промяна по отношение на получената държавна/минимална помощ от кандидата/партньора, кандидатът следва да уведоми писмено СНД и да представи нова Декларация за държавна/минимална помощ (Приложение 3) от кандидата и/или съответно от партньора, с попълнени актуални данни в нея, в срок от 5 (пет) работни дни чрез модул „Комуникация с УО“ в ИСМ-ИСУН 2020, раздел НПВУ.

Преди сключване на договорите за финансиране, СНД ще извършва документална проверка на данните, декларирани от одобрените кандидати/партньори в Декларацията за държавна/минимална помощ. Ръководителят на СНД ще издава мотивирано решение, с което отказва предоставянето на безвъзмездно финансиране за предложения за изпълнение на инвестиции, при които държавната помощ е недопустима или се надхвърля прага на допустимата държавна помощ или прага на допустимата минимална помощ съгласно Регламент на Комисията (ЕС) № 1407/2013.

Съгласно чл. 38 от Закона за държавните помощи възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Съгласно чл. 37 от Закона за държавните помощи неправомерно получената минимална помощ представлява публично вземане, което се установява от администратора на помощ чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и сертификация на разходите към момента на изпълнение на договорите за финансиране.

Допълнително, кандидатите/партньорите нямат право да подават предложения за изпълнение на инвестиции по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

По настоящата процедура не са допустими разходи, отнасящи се до икономическа дейност, която не попада в сектор С „Преработваща промишленост” съгласно Класификацията на икономическите дейности (КИД-2008). Кандидатите/партньорите не могат да получат безвъзмездно финансиране за дейност, в случай че същата се отнася до недопустимите сектори, попадащи в забранителните режими съгласно чл. 1, пар. 3 на Регламент на Комисията (ЕС) № 651/2014 и чл. 1, т. 1 от Регламент (ЕС) № 1407/2013, посочени по-горе. Когато кандидатът/партньорът упражнява едновременно дейност в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като кандидатът и партньорът следва да водят отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездно финансиране, предоставено по настоящата процедура.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

1. Съгласно определението, представено в Приложение 10. [↑](#footnote-ref-1)
2. Съгласно определението за „първоначална инвестиция, която създава нова икономическа дейност“, представено в Приложение 10. [↑](#footnote-ref-2)
3. Съгласно определението за „същата или сходна дейност“, представено в Приложение 10. [↑](#footnote-ref-3)
4. Съгласно определението за „дата на започване на работата по предложението за изпълнение на инвестиция“, представено в Приложение 10 към Условията за кандидатстване. [↑](#footnote-ref-4)
5. Съгласно определението, представено в Приложение 10. [↑](#footnote-ref-5)
6. Съгласно определението, представено в Приложение 10. [↑](#footnote-ref-6)
7. Съгласно определението, представено в Приложение 10. [↑](#footnote-ref-7)
8. Съгласно определението, представено в Приложение 10. [↑](#footnote-ref-8)
9. Съгласно определението, представено в Приложение 10. [↑](#footnote-ref-9)
10. Съгласно определението, представено в Приложение 10. [↑](#footnote-ref-10)
11. Съгласно определението, представено в Приложение 10. [↑](#footnote-ref-11)
12. Съгласно определението, представено в Приложение 10. [↑](#footnote-ref-12)
13. Съгласно определението, представено в Приложение 10. [↑](#footnote-ref-13)
14. Съгласно чл. 1, пар. 4, буква „а)” от Регламент на Комисията (ЕС) № 651/2014 г. [↑](#footnote-ref-14)
15. Проверка по отношение на обстоятелството дали кандидатите/партньорите (и на ниво група) попадат в определението за затруднено положение по чл. 2, пар. 18 от Регламент (ЕС) № 651/2014 ще бъде извършвана спрямо всички кандидати/партньори съгласно данни от Декларацията за държавна/минимална помощ, наличната информация в публичните регистри (вкл. ТР и регистъра на ЮЛНЦ) и Годишния отчет за дейността за последните две приключени финансови години (2021 и 2022 г.). [↑](#footnote-ref-15)
16. Съгласно данните от Счетоводния баланс на предприятието-кандидат/партньор, част от Годишния отчет за дейността за последната приключена финансова година, подаден към НСИ. [↑](#footnote-ref-16)
17. Съгласно чл. 1, пар. 2, буква „в)” от Регламент на Комисията (ЕС) № 651/2014 г. [↑](#footnote-ref-17)
18. Съгласно чл. 1, пар. 2, буква „г)” от Регламент на Комисията (ЕС) № 651/2014 г. [↑](#footnote-ref-18)